**Referat fra HB-mødt**

**Tirsdag den 3. september 2024**

**Afbud:** Flemming H. K6

**Ordstyrer:** Kasper B

**Foreløbig dagsorden:**

1. Godkendelse af dagsorden
2. Godkendelse/behandling af referater
3. Regnskab 1. januar til d.d.
4. IT, økonomisystem og medlemssystem
5. CO10 Repræsentantskabsmøde
6. OK26-forberedelseskonference i CO10
7. Mødedatoer for 2025 og evaluering af sommerseminar
8. Skriftlig orientering fra kredsene
9. Opfølgningslisten
10. Eventuelt

**Ad 1. Godkendelse af dagsorden**

*HB godkendte dagsordenen.*

**Ad 2. Godkendelse/behandling af referater**

Referat fra HB-mødet den 7. juni 2024 – sendt til HB den 10. juni 2024

*HB godkendte referatet.*

**Ad 3. Regnskab 1. januar til d.d.**

Regnskab medsendt:

Nykredit rapport 1. januar – 30. juni 2024. Sendt til HB 24. juli 2024

*HB tog orienteringen til efterretning.*

**Ad 4. IT, økonomisystem og medlemssystem**

Vi har igangsat IT systemet som hedder FTF medlem; medlemssystem, økonomisystem, hjemmeside m.m.

*Med hjælp prøver vi at overflytte så mange oplysninger fra T-kart som muligt, vi må dog forudse at manuelle opdateringer kommer, vi er afhængige af en difference liste – differencen mellem T-kart og SLS-listen - der er lidt tvivl om hvordan det håndteres i det nye system, det skal afklares. Flytning af medlemssystem er så småt i gang.*

*Økonomisystem igangsættes ved årsskiftet 2024/2025.*

*HB tager orienteringen til efterretning.*

**Ad 5. CO10 Repræsentantskabsmøde**

Mandag den 4. november afholdes CO10 Repræsentantskabsmøde. Jf. vedtægterne for CO10 er der valg til CO10’s bestyrelse ved hver fornyelse af overenskomsten.

*Kasper B og Henrik M repræsenterer TRF.*

*HB tager orienteringen til efterretning.*

**Ad 6. OK26-forberedelseskonference**

Mandag den 17. marts 2025 starter forberedelsen til OK26. Tilmelding kommer senere.

*Et hurtigt generelt forslag fra Mille K5, forhøjelse af betalingen for skæve arbejdstider, drøftes senere.*

*HB tager orienteringen til efterretning.*

**Ad 7. Mødedatoer for 2025 og evaluering af sommerseminar**

Forslag til mødedatoer for 2025:

Tirsdag den 4. marts 2025

Tirsdag den 3. juni – onsdag den 4. juni (Sommerseminar)

Tirsdag den 23. september

Torsdag den 27. november (julefrokost)

*HB godkendte datoer for 2025. Der var/er tilfredshed med sommerseminaret, rigtig gode og relevante oplæg, Kokkedal Slot er det rigtige sted.*

**Ad 8. Skriftlig orientering fra kredsene**

**Kreds 1**

Et emne omkring vores minister og departementschef som ønsker at detailregulerer reglerne for ultralette luftfartøjer og ligeledes også nu på køreprøvesagkyndig området.

FS:

Nedenstående er orientering fra vores sidste HB møde hvilket stadigvæk aktuelt og der arbejdes pt. på et møde med FS direktion sidst i september måned.

TRF har efter en del skriverier med FS HR afd., samt møder med direktionen i forbindelse med en ikke indgået flekstidsaftale for de køreprøvesagkyndige, meddelt at vi ikke kommer til at indgå en fremtidig flekstidsaftale, selvom dette ønskes af FS.

En flekstidsaftale for de køreprøvesagkyndige er ikke relevant for gruppen, da de ikke selv planlægger deres arbejdsdag og i øvrigt derfor heller ikke har en fikstid, hvorfor fleks derfor bliver helt overflødigt. Den måde som ledelsen ”tror” at flekstid fungerer på er, at man beordrer til fri - eller når den enkelte ønsker frihed, skal anmode sin leder om fri. FLEKS må vel være en forkortelse af fleksibilitet, hvilket ikke helt er forstået af FS. Egentligt lidt utroligt, for hvis der er noget som PAV beskriver fint, så er det netop flekstidsaftaler og under hvilke vilkår sådanne aftaler vil fungere.

I samarbejde med kredsen og Kim har vores lokale TR meddelt direktionen, at vi IKKE kommer til at indgå en flekstidsaftale for de køreprøvesagkyndige, med det resultat at direktøren blev meget sur og oplyste, at hvis han ikke kunne få den aftale, så ville man ikke lave nogle aftaler på hele TRF´s område.

Der er for vores vedkommende ingen tvivl om, at de køreprøvesagkyndige er omfattet af overtidsbetaling, da de ikke selv har væsentlig indflydelse på planlægning af deres arbejde, hvilket også understøttes af deres organisationsaftale.

Pt. afventer vi status fra vores lokale TR om et nyt møde, og hvis det ikke giver noget, så må overveje yderligere skridt.

FS (Kim)

*2. september holdt vi et Teams møde med alle tillidsrepræsentanter om bl.a. flekstid, blandt TRerne er der, den opfattelse at al den afholdte fleks skal konverteres til overarbejde tilbage til 2021 hvor overenskomsten blev indgået. Dette vil nok være lidt utopi bl.a. fordi vi indirekte har accepteret brugen af det som kaldes f.eks., nok pga. uvidenhed et godt stykke af vejen. Hertil kommer at der ikke er gjort indsigelse i TS´s SU, hvor tingen absolut ikke fungere som de skal/bør men protesterne herimod er meget spage og fremgår ikke af referaterne. Kort sagt ledelser manipulerer SU medlemmerne, som omvendt ikke protesterer særligt højlydt.*

*Flekstid/overarbejde kan vi forsøge at behandle efter fællesoverenskomsten § 37, som overenskomstbrud. SU-problemerne kan vi indbringe for Samarbejdsnævnet.*

**Kreds 2**

Har fået ny kasserer og hun er i gang med at sætte sig ind i, hvordan det kører; Det er især en del omkring kontingentet, da vores medlemmer er lidt spredt, på trods af at vi er så få. Kassereren er fra HK (hvor hun også er kasserer), der var ikke andre der ville have tjansen.

Et medlem har haft 40-års jubilæum og har fået fortjenstmedaljen.

EPNDK (Kim)

*Vores overenskomst med EPN er fra 2017, hvor tingen i EPNDK så noget anderledes ud, der var omkring 15-16 ansatte i dag er der omkring 50 med meget varierende arbejdstider og beskæftigelsesgrader.*

*Dette betyder at nogle; 5 til 8 har fået et større ansvar, hvilket betyder at der er behov for en ændret lønstruktur, så de som ”bare er simulator piloter” følger de nuværende lønninger. Men at de som har ansvar skal lønnes højere. I 2017 fik vi blandet private aftaler ind i overenskomsten, hvilket i dag nok komme til at give ændring i bl.a. pensions til en 2+10 ordning mod i dag 4+8. EPN regner på tingene og vender tilbage med et ”økonomisk forsvarligt” udspil – overordnet ser er vi ret enige.*

**Kreds 3**

Sager igangværende/status:

Arbejdstidsregler var, som nævnt sidst, ved et tilfælde overskredet. Vi arbejder stadig på, at vi for fremtiden kan undgå dette, men i mellemliggende periode, har vi set tilfælde, hvor kreativiteten er vokset sig lige vel stor. Det drejer sig om, at EPL, som er Naviairs styresystem til den slags, kan rettes i bagudrettet for at få fremtiden til at se lidt lysere ud. En art dokumentfalsk, som vi naturligvis ikke kan acceptere.

Som skrevet sidst, så holder vi Naviair til ilden, hvilket har vist sig nok at være nødvendigt.

Nye aftaler indgået/opsagt:

Ingen, endnu. Der er dog indkaldt til evaluering af aftalen fra juni 2023, hvilken kan gå i alle retninger.

Andet relevant.

Sommeren er overstået for denne gang.

Det endte ikke i rigtig store forsinkelser, men det skyldes ene og alene, at rigtig mange medarbejdere har ydet en enorm indsats og solgt et hav af fridage – helt op til 5, 6, 7 på en måned er set. Det til trods for, at de forlods købte fridage fra aftalen sidste sommer, praktisk talt er opbrugt. Naviair må klare sig med håb for folks frivillighed. Og den har indtil videre været stor, hvilket til dels nok skyldes, at der er tændt et lys for enden af tunnelen, da vores COO er blevet forflyttet til en anden stilling. Dermed er den store rokade i gang og det næste halve til hele år, kan blive definerende for rigtig mange kollegaers sidste tid i Naviair.

Den store velvilje til at sælge fridage, rejser naturligvis nogle bekymrede miner for, om det nu kan aflæses i trivsel og sygdom, men det må tiden vise.

**Kreds 5**

Der har været meget vejr over sommeren, både i DK og i Grønland, så der har generelt være travlt, men mange varsler.

Jeg har selv været i GL i en måned og der har været mange forsinkelser grundet vejret og der her været meget pres fra piloter og Air Greenland. Dette endte desværre i at jeg blev overfuset af en pilot over telefonen en lørdag (med meget dårligt vejr og ingen kunne flyve), og det ente med at mine chefer måtte tagen en samtale med Air GL og at vi ikke acceptere denne opførsel. Denne pilot har gjort det samme før.

Det drejer sig blandt andet om at vi kan lave og sende TAFer på Auto-obs, men når der så kommer en manuel-obs er vejret anderledes og vi må lave en AMD.  Dette er mange piloter i Air GL ikke tilfredse med, men der er Air GL dem selv som har fåret denne aftale igennem så de kan spare penge på vejrobservatører... suk...

Ellers har vi haft 3 opsigelser, alle grundet nye jobs (en er ny ved Trafikstyrelsen), men vi har også fået ansat og lavet lønforhandlinger for 11 nyet meteorologer som starter undervisningsforløb i dag (mandag den 2. september).

Vi er i fuld gang med af få dem alle overbevist op at de skal melde sig ind i TRF og har både sendt dem velkomst mails og tager dem med ud af spise snarest.

Jeg går på barsel den 25. september, så til næste møde vil Kasper Nibe Bonde deltage og efter dette bliver det nok Thor Hertz som deltager da de andre medlemmer af lokalbestyrelsen tager til GL.

**Kreds 6**

Vi har indgået en ny Rådighedsaftale, der gælder for Kreds 6 medlemmer samt teknikere på Metal og HK-overenskomst.

Den indebærer bl.a. at de Kreds6 medlemmer som går Rådighedsvagt, får en fast lønstigning på ca. 10% plus pension, mod at den "variable" del af Rådighedsvagten sættes ned.

Derudover er der ikke sket meget i Kreds 6 regi, men vi har haft en personalesag (ikke TRF relateret) i SMC der endte i en "frivillig" omgående fratrædelse.

**Kreds 7**

Personsager:

Et af vores medlemmer søgte og fik i marts måned en fuldtidsstilling som faglig koordinator i uddannelsesafsnittet, med tiltrædelse 1. september. Det er en nyoprettet stilling, tidsbegrænset til 4 år.

Medarbejderen ønskede en lønsamtale, men det var meget svært at få en dato i kalenderen og da vi måtte helt hen til den 18. juni før der, efter pres fra medarbejderen, blev hold et møde. Der gav Naviair udtryk for at de ville gøre brug af en lokal aftale, som er indgået med DATSO, vedr. funktionstillæg for vores medarbejdergrupper. Der blev gjort indsigelse mod denne forvaltning og Naviair lovede at undersøge sagen igen og vende tilbage efter sommerferien. Mere end 2 måneder senere og 1 uge inden tiltrædelsesdatoen får medarbejderen et svar fra Naviair, som lyder på at de har undersøgt sagen og de kan godt anvende pågældende aftale.

Da denne aftale beskriver hvilke funktioner, der tildeles tillæg for og af åbenlyse grunde ikke kan gøres gældende for en stilling, som ikke eksisterede ved aftalens indgåelse, har jeg gjort indsigelse og bedt dem om at respektere at aftalen er specifik og at der skal forhandles et passende tillæg for denne nye rolle.

Vi er inviteret til møde/forhandling den 10/9.

En kollega med svære udfordringer derhjemme, har fået en opgave på et kontor, som giver den nødvendige fleksibilitet i hverdagen. Det er fuldtid fra 1. oktober og 2 år frem.

Det er dejligt at Naviair tager hensyn og viser stor imødekommenhed overfor medarbejderne, når livet er svært, men dette er normalt en stilling, som ville udløse et funktionstillæg. Naviair har ikke tilbudt dette tillæg og jeg kunne godt tænke mig at høre jeres tanker vedr. håndteringen af dette dilemma.

En kollega mistede sin far i start juni og er grundet "sorg" stadig uden Medical og går afkortede vagter på deltid, under indøvningslignende forhold. Det foregår på en u certificeret position.

2 andre kolleger er deltidssygemeldte men går alligevel på indøvning i det operationelle miljø.

Disse sager har afstedkommet en diskussion i DATSO's bestyrelse vedr. det "korrekte" i at have medarbejdere på vagt i opsrummet med psykiske udfordringer af karakter af sorg, stress, depression eller andet.

Grønland:

OK aftale er endelig indgået, men endnu ikke effektueret. Det har skabt stor lettelse hos medarbejderne, at der endelig kom en afslutning på OK20.

Vores tidligere lokale TR er tiltrådt stillingen som daglig leder og vi har fundet en ny TR, Kasper Mouritsen.

Vagar:

Jeg tager på besøg deroppe i morgen og mødes med medlemmerne.

NATCA:

Nordisk møde er vel overstået og der blev taget tiltag til at gøre mere brug af online møder, da mange medlemmer er pressede på ressourcer.

**Ad 9.**  **Opfølgningslisten.**

|  |  |  |  |
| --- | --- | --- | --- |
| **Emne** | **Ansvarlig** | **Delaktivitet/bemærkninger** | **Behandles i HB** |
| **Medlemsstatistik** | Sekretariatet | **Medlemstallet fremgang-tilbagegang:** august 2024 – 664 medlemmer  Januar 2018 - 610 medlemmer  Januar 2019 – 616 medlemmer  Januar 2020 – 605 medlemmer  Januar 2021 – 615 medlemmer  Januar 2022 – 685 medlemmer  Januar 2023 – 672 medlemmer  Januar 2024 – 667 medlemmer | **28. november 2024** |
| **IT:**  **Medlemssystem**  **Regnskabssystem** | Sekretariatet/formand | Vi arbejder med FTF medlem | **28. november 2024** |
| **FAF** | Ole Krog | Info fra FAF til HB-dagsordenen  *Info bilag fra Ole Krog er sendt til HB 2. september 2024* | **28. november 2024** |

**HB møder i 2024**

28. november, julefrokost, mødestart kl. 15:00

**HB møder i 2025**

Tirsdag den 4. marts 2025

Tirsdag den 3. juni – onsdag den 4. juni – Sommerseminar, Kokkedal Slot

Tirsdag den 23. september

Torsdag den 27. november (julefrokost)

**Ad 10. Eventuelt**

Jubilæumsfest – vi er fyldt 80 år i år – tillykke.

*Ingen umiddelbar interesse i en fejring.*